﻿

Tor rejser og Balder dør
To nordiske myter
Tove Johansen

© Special-pædagogisk forlag

Serieredaktør: Kirsten Ahlburg

Omslag: Gunnar Breiding

ISBN bog: 87 7399 915 6
ISBN e-bog: 978-87-7607-906-2

﻿

Tove Johansen

Tor rejser
og
Balder dør

To nordiske myter

Læseværkstedet
Special-pædagogisk forlag

﻿Forord

For 1200 år siden havde de nordiske folk mange guder. Nogle af guderne var Odin, Tor og Balder. Odin var den klogeste. Tor var den stærkeste, og Balder var den smukkeste.

Norden var Danmark, Norge, Sverige, Island og Færøerne. Årene 750-1050 var vikingetid. Og der var mange krige.

Guderne hed aser. Aserne lignede den tids mennesker. De havde våben, og de lo, græd, og elskede mad og drikke – ligesom de fleste mennesker.

Vikingerne troede, at jorden var flad og rund som en tallerken. De mente, at verden var delt op i 3 dele med hver sit område for guder, mennesker og jætter.

Guderne var midt i verden i et område, der hed Asgård.

Menneskene var i et andet område, der hed Midgård.

Jætterne levede mod øst helt ude ved havet. De var meget store og kunne trylle. De store jætter boede i et område, der hed Udgård, deres borg hed også Udgård. Jætter og guder var altid i kamp.

Rundt om jorden var det store, dybe hav. I havet rundt om jorden lå en meget lang orm og bed sig selv i halen. Det var Midgårdsormen.

En af guderne var både gud og jætte, det var Loke. Loke og Udgård-Loke var ikke den samme person.

Loke lignede en gud og tryllede sig til en gammel kone og en laks.

Udgård-Loke var stor, han lignede en jætte og tryllede sig til en kæmpe.

Et sted langt borte lå De dødes Rige, der var vogtet af Hel.

Efter vikingetiden kom de kristne til Norden. De kristne havde kun én gud, og de kristne præster ville ikke høre historier om de nordiske guder.

Tor er stærk

Tor er en asegud og bor i Asgård. Han har stort, rødt hår og en stærk krop. Tor er kendt for, at han hellere vil slås end tale.

“Hvorfor tale hvis der er plads til at slås,” siger han og ler højt, mens han slår sig på brystet.

Tor er ikke særlig klog, men han er stærk. Han har en vogn, der er lavet af træ. Vognen har to hjul, der er lavet af jern. Tors vogn bliver trukket af to geder.

Når Tor kører hen over himlen i sin vogn, lyner og tordner det hos menneskene i Midgård.

Tor har et godt våben. Det er hans hammer. Den hedder Mjølner og rammer det mål, Tor sigter mod, og vender hver gang tilbage til Tor.

Næsten alle guder i Asgård og mennesker i Midgård er bange for Tor.

Asernes fjender er jætterne. De er ikke bange for Tor, de kan godt lide at gøre ham til grin.

Tor hader jætterne og vil gerne slås med dem.

Den største af alle jætter er Udgård-Loke. Han er en kæmpe.

En dag rejser Tor til Udgård for at slås med Udgård-Loke.

Tor rejser

Det er tidlig morgen. Solen er lige stået op. Det er en smuk og lys morgen i Asgård. Tor pakker sin vogn og buldrer af sted hen over himlen.

Om aftenen kører han til Midgård og går ind til en fattig bonde.